送任大卿知漢州張少卿知眉州
作者：魏了翁
朝代：宋

paragraphs: 冬卿懷紱行清秋，又送兩卿歸作州。
寄聲三州之父老，從今安用思故侯。
朝廷擇守重於昔，親擢名卿畀華職。
兩卿更是敭歷深，元把麾來復麾出。
雙騎紫馬去朝天，羈金絡月凌虹煙。
逡巡似惜錦障泥，急流欲渡不肯前。
好官豈爲多榮祿，兩卿之歸得吾欲。
昨夜流星聲撼屋，光芒照人不成宿。
起看北斗行雲端，驅策四運無停鞭。
旁穿上透多風寒，九州霜露方漫漫。
人間分位各有制，行得一分一分是。
兩卿去矣吾亦歸，多爲天公憐赤子。